Den tidligere DBU-formand Allan Hansen fik ret med sin mavefornemmelse. Det bud, som DBU og København havde lagt på at blive en af 13 værtsbyer ved EM-slutrunden i fodbold i 2020, var stærkt nok.

Uefas franske præsident Michel Platini bekræftede ved et storstilet show i kulturcenteret Espace Hippomène i Geneve fredag kl. 13.15, at EM 2020 slår vejen forbi Parken i København, hvor der skal afvikles tre EM-gruppekampe samt en 1/8-finale om lige knap seks år.

København var første by, der blev præsenteret i kategorien af byer, der havde ansøgt om tre gruppekampe og en 1/8-finale. De seks byer, der endte med sorteper, er Stockholm, Jerusalem, Cardiff, Sofia, Skopje og Minsk.